A TANÁCS HATÁROZATA
(2008. november 4.)
a Magyarországnak nyújtandó kölcsönös támogatásról
(2009/103/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 119. cikkére,
tekintettel a Bizottságnak a Gazdasági és Pénzügyi Bizottsággal folytatott konzultációt követően tett ajánlására,
mivel:
(1)
2006 közepe óta a magyar hatóságok jelentős erőfeszítéseket tettek azért, hogy megszüntessék az ország felhalmozódó külső és belső egyensúlyhiányát. Az elmúlt két év érezhető eredményei, köztük az államháztartási hiány jelentős csökkentése és a folyó fizetési mérleg hiányának fokozatos visszaszorítása ellenére a magyar pénzügyi piacok 2008. október eleje óta komoly nyomás alá kerültek.
(2)
2008 októberében a magyar hatóságok a befektetői bizalom helyreállítása és a megelőző hetekben a magyar pénzügyi piacokra nehezedő nyomás enyhítése érdekében átfogó gazdaságpolitikai programot fogadtak el. Az említett program magában foglalja a bankrendszer megfelelő likviditásának és finanszírozásának biztosítását, a bankok megfelelő tőkésítését biztosító intézkedéseket, valamint a költségvetés fenntarthatóságát és a finanszírozási igények visszafogását biztosító terveket. A magyar kormány különösen a GDP-arányos hiánycélt 2008-as év tekintetében a költségvetésben szereplő 4 %-ról 3,4 %-ra, a 2009-es év tekintetében pedig 3,2 %-ról 2,6 %-ra csökkentette. Ez a gazdasági program és különösen a költségvetési célszámok - egyéb szakpolitikai intézkedések és strukturális reformintézkedések mellett - a költségvetésben és a konvergenciaprogramban is megjelennek majd.
(3)
A Tanács, főként a magyar konvergenciaprogram naprakésszé tett változatának és a nemzeti reformprogram végrehajtásának éves felülvizsgálata, a túlzott hiány esetén követendő eljárás során kiadott tanácsi ajánlás Magyarország általi betartásának rendszeres felülvizsgálata, valamint a konvergenciajelentés összefüggésében rendszeresen megvizsgálja a Magyarországon végrehajtott gazdaságpolitikát.
(4)
A folyó fizetési mérleg várt javulása ellenére Magyarország 2008-ban és 2009-ben jelentős (mintegy 20 milliárd EUR-ra becsült) finanszírozási igénnyel szembesül, mivel a pénzügyi piacokon a közelmúltban tapasztalt események alapján feltételezhető, hogy a tőkemérleg és a pénzügyi mérleg egyenlege lényegesen romolhat, a portfólióbefektetések nettó kiáramlásának felgyorsulása mellett.
(5)
A magyar hatóságok a fizetési mérleg fenntarthatóságának megerősítésére és a nemzetközi devizatartalék prudens szintre való emelése érdekében jelentős pénzügyi támogatást kértek a Közösségtől, a nemzetközi pénzügyi intézményektől és egyéb országoktól.
(6)
A magyar fizetési mérleg egyensúlyát fenyegető komoly veszély miatt indokolt a Közösség sürgős kölcsönös támogatása,
ELFOGADTA EZT A HATÁROZATOT:
1. cikk
A Közösség kölcsönös támogatást nyújt Magyarországnak.
E határozat címzettjei a tagállamok. Ezt a határozatot az Európai Unió Hivatalos Lapjában ki kell hirdetni.
Kelt Brüsszelben, 2008. november 4-én.